Title: กฎกระทรวง ฉบับที่ 9 (พ.ศ. 2527) ออกตามความในพระราชบัญญัติจัดหางานและคุ้มครองคนหางาน พ.ศ. 2511

กฎกระทรวง

กฎกระทรวง
ฉบับที่ ๙ (พ.ศ. ๒๕๒๗)
ออกตามความในพระราชบัญญัติจัดหางานและคุ้มครองคนหางาน
พ.ศ. ๒๕๑๑[๑]

อาศัยอำนาจตามความในมาตรา
๗ มาตรา ๑๙ มาตรา ๒๒ และมาตรา ๓๒ แห่งพระราชบัญญัติจัดหางานและคุ้มครองคนหางาน
พ.ศ. ๒๕๑๑ รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ
๑  ให้ยกเลิก
(๑)
กฎกระทรวง ฉบับที่ ๑ (พ.ศ. ๒๕๑๑)
ออกตามความในพระราชบัญญัติจัดหางานและคุ้มครองคนหางาน พ.ศ. ๒๕๑๑
(๒)
กฎกระทรวง ฉบับที่ ๖ (พ.ศ. ๒๕๑๑)
ออกตามความในพระราชบัญญัติจัดหางานและคุ้มครองคนหางาน พ.ศ. ๒๕๑๑

หมวด ๑
การขออนุญาต การอนุญาต และการต่ออายุใบอนุญาตจัดหางานในประเทศ

ข้อ
๒ 
ผู้ใดประสงค์จะขอรับใบอนุญาตจัดหางานในประเทศ
ให้ยื่นคำขอพร้อมด้วยหลักฐานตามที่ระบุไว้ในแบบ จง. ๑ ก ท้ายกฎกระทรวงนี้
สำหรับในกรุงเทพมหานครให้ยื่นคำขอต่อนายทะเบียนจัดหางานกลาง
ในจังหวัดอื่นให้ยื่นคำขอต่อนายทะเบียนจัดหางานประจำจังหวัดนั้น

ข้อ
๓  เมื่อนายทะเบียนได้รับคำขอตามข้อ ๒
ให้นายทะเบียนพิจารณาออกใบอนุญาตหรือมีหนังสือแจ้งคำสั่งไม่อนุญาตพร้อมด้วยเหตุผลให้ผู้อื่นคำขอทราบภายในหกสิบวันนับแต่วันที่ได้รับคำขอ
ในกรณีที่มีเหตุจำเป็นที่นายทะเบียนไม่อาจออกใบอนุญาตหรือยังไม่อาจมีคำสั่งไม่อนุญาตได้ภายในกำหนดเวลาตามวรรคหนึ่ง
ให้นายทะเบียนแจ้งให้รัฐมนตรีทราบพร้อมด้วยเหตุผลเพื่อขอขยายระยะเวลาออกไปอีก
ในการนี้รัฐมนตรีอาจขยายระยะเวลาออกไปอีกก็ได้ แต่ไม่เกินครั้งละสามสิบวัน

ข้อ
๔ 
ผู้รับอนุญาตจัดหางานในประเทศต้องรับสมัครคนหางานและจัดส่งคนหางานให้แก่นายจ้างเฉพาะภายในเขตจังหวัดตามที่ระบุไว้ในใบอนุญาตจัดหางานในประเทศ
ในกรณีที่ไม่มีงานที่เหมาะสมแก่คนหางานภายในจังหวัดตามที่ระบุไว้ในใบอนุญาตจัดหางานในประเทศและมีนายจ้างจากจังหวัดอื่นขอให้ส่งคนหางานให้
หรือในกรณีที่นายจ้างในจังหวัดที่สำนักงานจัดหางานตั้งอยู่ ขอให้จัดหาคนหางานให้
แต่ผู้รับอนุญาตจัดหางานในประเทศไม่สามารถจัดหาคนหางานภายในจังหวัดนั้นได้
ผู้รับอนุญาตจัดหางานในประเทศจะจัดส่งคนหางานให้แก่นายจ้างในจังหวัดอื่น
หรือจัดหาคนหางานจากจังหวัดอื่น แล้วแต่กรณี ก็ได้ แต่ต้องแจ้งเป็นหนังสือให้นายทะเบียนแห่งท้องที่ที่สำนักงานจัดหางานตั้งอยู่และนายทะเบียนแห่งท้องที่ที่จะจัดส่งคนหางานไปหรือไปจัดหาคนหางานทราบก่อนที่จะดำเนินการ
ในกรณีที่ผู้รับอนุญาตจัดหางานในประเทศจัดส่งคนหางานให้แก่นายจ้างในจังหวัดอื่น
หรือจัดหาคนหางานจากจังหวัดอื่นตามวรรคสองและคนหางานไม่ได้งานตามสัญญาจัดหางาน
ผู้รับอนุญาตจัดหางานในประกาศต้องจัดการให้คนหางานนั้นเดินทางกลับภูมิลำเนาโดยเร็ว
และต้องออกค่าใช้จ่ายในการเดินทาง ค่าที่พัก ค่าอาหาร และค่าใช้จ่ายอื่น ๆ
ที่จำเป็นให้แก่คนหางานตามจำนวนที่จ่ายจริง

ข้อ
๕  ผู้รับอนุญาตจัดหางานในประเทศผู้ใดประสงค์จะขอต่ออายุใบอนุญาตให้ยื่นคำขอก่อนใบอนุญาตสิ้นอายุ
พร้อมด้วยหลัดฐานตามที่ระบุไว้ในแบบ จง. ๖ ก ท้ายกฎกระทรวงนี้
สำหรับในกรุงเทพมหานครให้ยื่นคำขอต่อนายทะเบียนจัดหางานกลางในจังหวัดอื่นให้ยื่นคำขอต่อนายทะเบียนจัดหางานประจำจังหวัดนั้น
เมื่อนายทะเบียนได้รับคำขอตามวรรคหนึ่ง
ให้นายทะเบียนพิจารณาต่ออายุใบอนุญาตหรือมีหนังสือแจ้งคำสั่งไม่ต่ออายุใบอนุญาตพร้อมด้วยเหตุผลให้ผู้ยื่นคำขอทราบภายในสี่สิบห้าวันนับแต่วันที่ได้รับคำขอ
การต่ออายุใบอนุญาตจะแสดงไว้ในรายการท้ายใบอนุญาตนั้นหรือจะออกใบอนุญาตให้ใหม่ก็ได้

ข้อ
๖ 
ห้ามมิให้นายทะเบียนต่ออายุใบอนุญาตให้แก่ผู้รับอนุญาตจัดหางานในประเทศในกรณีดังต่อไปนี่
(๑)
ผู้รับอนุญาตจัดหางานในประเทศเคยถูกพักใช้ใบอนุญาตตามมาตรา ๒๕
มาแล้วอย่างน้อยสองครั้ง
(๒)
ผู้รับอนุญาตจัดหางานในประเทศไม่ดำเนินการรับสมัครคนหางานและจัดส่งคนหางานให้แก่นายจ้างตลอดระยะเวลาสองปีที่ผ่านมา

หมวด ๒
การขออนุญาต การอนุญาต
และการต่ออายุใบอนุญาตจัดหางาน
เพื่อไปทำงานในต่างประเทศ

ข้อ
๗ 
ผู้ใดประสงค์จะขอรับใบอนุญาตจัดหางานเพื่อไปทำงานในต่างประเทศ
ให้ยื่นคำขอพร้อมด้วยหลักฐานตามที่ระบุไว้ในแบบ จง. ๑ ข ท้ายกฎกระทรวงนี้
สำหรับในกรุงเทพมหานครให้ยื่นคำขอต่อนายทะเบียนจัดหางานกลาง
ในจังหวัดอื่นให้ยื่นคำขอต่อนายทะเบียนจัดหางานประจำจังหวัดนั้น
เพื่อเป็นหลักประกันการปฏิบัติตามเงื่อนไขที่กำหนดในกฎกระทรวงนี้
ผู้ยื่นคำขอตามวรรคหนึ่งต้องวางเงินสด สัญญาค้ำประกันของธนาคารหรือพันธบัตรรัฐบาลไทย
เป็นจำนวนเงินไม่น้อยกว่าห้าแสนบาทต่อนายทะเบียน
ต้องมีทุนในการดำเนินการไม่น้อยกว่าหนึ่งล้านบาท โดยในกรณีที่เป็นบุคคลธรรมดา
ผู้ยื่นคำขอต้องแสดงหลักทรัพย์ที่มีมูลค่าไม่น้อยกว่าหนึ่งล้านบาทต่อนายทะเบียน
และในกรณีที่เป็นนิติบุคคล ผู้ยื่นคำขอต้องแสดงหลักฐานต่อนายทะเบียนว่ามีทุนจดทะเบียนซึ่งชำระแล้วไม่น้อยกว่าหนึ่งล้านบาทด้วย
สัญญาค้ำประกันของธนาคารให้ใช้แบบ
จง. ๑ ค ท้ายกฎกระทรวงนี้

ข้อ
๘ 
เมื่อนายทะเบียนจัดหางานประจำจังหวัดได้รับคำขอพร้อมด้วยหลักฐานและหลักประกันตามข้อ
๗ แล้ว ให้นายทะเบียนจัดหางานประจำจังหวัดพิจารณาให้ความเห็นว่าควรอนุญาตหรือไม่อนุญาต
และส่งคำขอพร้อมทั้งหลักประกันและความเห็นให้นายทะเบียนจัดหางานกลางเพื่อพิจารณาต่อไป
ให้นายทะเบียนจัดหางานกลางพิจารณาออกใบอนุญาต
หรือมีหนังสือแจ้งคำสั่งไม่อนุญาต พร้อมด้วยเหตุผลให้ผู้ยื่นคำขอทราบภายในหกสิบวันนับแต่วันที่ได้รับคำขอ
ในกรณีที่มีเหตุจำเป็นที่นายทะเบียนจัดหางานกลางไม่อาจออกใบอนุญาต
หรือยังไม่อาจมีคำสั่งไม่อนุญาตได้ภายในกำหนดเวลาตามวรรคสอง
ให้นายทะเบียนจัดหางานกลางแจ้งให้รัฐมนตรีทราบพร้อมด้วยเหตุผลเพื่อขอขยายระยะเวลาออกไปอีก
ในการนี้รัฐมนตรีจะขยายระยะเวลาออกไปอีกก็ได้แต่ไม่เกินครั้งละสามสิบวัน
ในกรณีที่นายทะเบียนจัดหางานกลางไม่อนุญาต ให้คืนหลักประกันตามข้อ ๗
ให้ผู้ยื่นคำขอโดยไม่ชักช้า
ใบอนุญาตจัดหางานเพื่อไปทำงานในต่างประเทศให้ใช้แบบ
จง. ๒ ข ท้ายกฎกระทรวงนี้
เพื่อประโยชน์แก่การดำเนินการตามข้อนี้
ให้ถือว่านายทะเบียนจัดหางานกลางเป็นนายทะเบียนจัดหางานประจำจังหวัดสำหรับกรุงเทพมหานคร

ข้อ
๙ 
ผู้รับอนุญาตจัดหางานเพื่อไปทำงานในต่างประเทศจะรับสมัครคนหางานได้เฉพาะภายในเขตจังหวัดตามที่ระบุไว้ในใบอนุญาตจัดหางานเพื่อไปทำงานในต่างประเทศ
ในกรณีที่จัดหาคนหางานภายในเขตจังหวัดตามที่ระบุไว้ในใบอนุญาตจัดหางานเพื่อไปทำงานในต่างประเทศไม่ได้
ผู้รับอนุญาตจัดหางานเพื่อไปทำงานในต่างประเทศจะไปจัดหาคนหางานจากจังหวัดอื่นก็ได้
แต่ต้องแจ้งเป็นหนังสือให้นายทะเบียนแห่งท้องที่ที่สำนักงานจัดหางานตั้งอยู่และนายทะเบียนแห่งท้องที่ที่จะไปจัดหาคนหางานทราบก่อนที่จะดำเนินการ

ข้อ
๑๐ 
ผู้รับอนุญาตจัดหางานเพื่อไปทำงานในต่างประเทศผู้ใดประสงค์จะรับสมัครหรือประกาศรับสมัครคนหางานเป็นการล่วงหน้า
ให้ยื่นคำขออนุญาตเป็นหนังสือต่อนายทะเบียน
ให้นายทะเบียนพิจารณาอนุญาตเป็นหนังสือหรือมีหนังสือแจ้งคำสั่งไม่อนุญาตพร้อมด้วยเหตุผลให้ผู้ยื่นคำขอทราบภายในสิบห้าวันนับแต่วันที่ได้รับคำขอ
ในการรับสมัครคนหางานตามวรรคหนึ่ง
ห้ามมิให้ผู้รับอนุญาตจัดหางานเพื่อไปทำงานในต่างประเทศเรียกเก็บหนังสือเดินทางของคนหางาน
ค่าบริการ ค่าใช้จ่าย หรือเงินอื่นใดจากคนหางาน

ข้อ
๑๑  ในการประกาศรับสมัครคนหางานตามข้อ
๑๐ ผู้รับอนุญาตจัดหางานเพื่อไปทำงานในต่างประเทศจะต้องระบุประกาศนั้น
ว่าเป็นการจัดเตรียมคนหางานไว้ล่วงหน้าและผู้สมัครยังไม่ต้องเสียค่าบริการหรือค่าใช้จ่ายใด
ๆ ทั้งสิ้น พร้อมทั้งระบุจำนวนคนหางานที่ต้องการ คุณสมบัติของคนหางาน ลักษณะของงาน
ค่าจ้างที่คนหางานจะได้รับ และเลขที่ใบอนุญาตจัดหางานเพื่อไปทำงานในต่างประเทศ

ข้อ
๑๒ 
ผู้รับอนุญาตจัดหางานเพื่อไปทำงานในต่างประเทศ
ซึ่งจะส่งคนหางานที่ได้คัดเลือกแล้วไปทำงานในต่างประเทศ
ต้องยื่นคำขออนุญาตเป็นหนังสือต่อนายทะเบียน
ให้นายทะเบียนพิจารณาอนุญาตเป็นหนังสือ
หรือมีหนังสือแจ้งคำสั่งไม่อนุญาตพร้อมด้วยเหตุผลให้ผู้ยื่นคำขอทราบภายในสิบวันนับแต่วันที่ได้รับคำขอ
คำขอตามวรรคหนึ่งต้องระบุข้อความและแนบเอกสารดังต่อไปนี้
(๑)
จำนวนคนหางาน คุณสมบัติของคนหางาน
(๒)
รายละเอียดและลักษณะของงาน
(๓)
เงื่อนไขการจ้าง ค่าจ้าง แบบสัญญาจ้าง
(๔)
หนังสือให้จัดหาคนหางานของนายจ้างในต่างประเทศ
(๕)
หนังสือแต่งตั้งผู้รับอนุญาตจัดหางานเพื่อไปทำงานในต่างประเทศ
เป็นตัวแทนของนายจ้างในต่างประเทศ
(๖)
หนังสือซึ่งอนุญาตให้นายจ้างในต่างประเทศนำคนหางานเข้าประเทศ
เอกสารที่ยื่นตาม
(๓) (๔) (๕) และ (๖)
ต้องได้รับการรับรองความถูกต้องโดยหน่วยงานของรัฐของประเทศที่จะจ้างคนหางานไปทำงาน
หรือสถานทูตไทยหรือสถานกงสุไทยที่รับผิดชอบประเทศในเขตอาณา
หรือสำนักงานแรงงานไทยในประเทศนั้น
ในกรณีที่เอกสารตามวรรคสี่
เป็นภาษาต่างประเทศ จะต้องส่งคำแปลเป็นภาษาไทย
ซึ่งมีการรับรองความถูกต้องโดยหน่วยงานซึ่งได้รับความเห็นชอบจากนายทะเบียน

ข้อ
๑๓ 
ผู้รับอนุญาตจัดหางานเพื่อไปทำงานในต่างประเทศต้องจัดอบรมคนหางานที่คัดเลือกได้
พร้อมทั้งชี้แจงข้อเท็จจริงเกี่ยวกับการไปทำงานในต่างประเทศ ตลอดจนข้อสัญญาต่าง ๆ
ในสัญญาจ้าง เงื่อนไขการทำงานและการจ้าง เพื่อให้คนหางานทราบและซักถามข้อข้องใจ
การดำเนินการตามวรรคหนึ่ง
ผู้รับอนุญาตจัดหางานเพื่อไปทำงานในต่างประเทศ
ต้องแจ้งเป็นหนังสือให้นายทะเบียนทราบล่วงหน้าไม่น้อยกว่าสามวัน
ในการนี้นายทะเบียนจะจัดพนักงานเจ้าหน้าที่เข้าร่วมในการชี้แจงด้วยก็ได้

ข้อ
๑๔ 
ในกรณีที่ผู้รับอนุญาตจัดหางานเพื่อไปทำงานในต่างประเทศ
ไม่อาจดำเนินการตามข้อ ๑๓ ให้ผู้รับอนุญาตจัดหางานเพื่อไปทำงานในต่างประเทศ
แจ้งเป็นหนังสือให้นายทะเบียนทราบเพื่อดำเนินการตามข้อ ๑๓

ข้อ
๑๕ 
การย่นคำขออนุญาตหรือการแจ้งเป็นหนังสือต่อนายทะเบียนตามข้อ ๑๐ ข้อ ๑๒ ข้อ
๑๓ และข้อ ๑๔ ในกรณีที่สำนักงานจัดหางานตั้งอยู่ในกรุงเทพมหานคร
ให้ยื่นต่อนายทะเบียนจัดหางานกลางสำหรับในจังหวัดอื่นให้ยื่นต่อนายทะเบียนจัดหางานกลาง
หรือนายทะเบียนจัดหางานประจำจังหวัดที่นายทะเบียนจัดหางานกลางกำหนด

ข้อ
๑๖  เมื่อมีการดำเนินงานตามข้อ ๑๓
หรือข้อ ๑๔
แล้วให้ผู้รับอนุญาตจัดหางานเพื่อไปทำงานในต่างประเทศในฐานะตัวแทนของนายจ้างในต่างประเทศทำสัญญาจ้างกับคนหางานต่อหน้าพนักงานเจ้าหน้าที่โดยมีพยานรับรองอย่างน้อยสองคน
สัญญาจ้างดังกล่าวต้องทำเป็นภาษาไทยอย่างน้อยสี่ฉบับมีข้อความตรงกันโดยมอบให้พนักงานเจ้าหน้าที่หนึ่งฉบับ
นายจ้างในต่างประเทศหนึ่งฉบับ
คนหางานหนึ่งฉบับและผู้รับอนุญาตจัดหางานเพื่อไปทำงานในต่างประเทศเก็บรักษาไว้หนึ่งฉบับ

ข้อ
๑๗ 
ให้นายทะเบียนจัดหางานกลางแจ้งรายชื่อคนหางานที่ได้ทำสัญญาจ้างกับผู้รับอนุญาตจัดหางานเพื่อไปทำงานในต่างประเทศตามข้อ
๑๖ ให้กระทรวงการต่างประเทศทราบ

ข้อ
๑๘ 
เมื่อคนหางานได้เดินทางถึงประเทศที่จะไปทำงาน
ผู้รับอนุญาตจัดหางานเพื่อไปทำงานในต่างประเทศต้องแจ้งเป็นหนังสือให้สำนักงานแรงงานไทยในประเทศที่คนหางานเดินทางเพื่อไปทำงานทราบภายในสิบห้าวันนับแต่วันที่คนหางานเดินทางไปถึง
หากไม่มีสำนักงานแรงงานไทยในประเทศดังกล่าว
ให้แจ้งเป็นหนังสือต่อสถานทูตไทยหรือสถานกงสุลไทยที่รับผิดชอบประเทศในเขตอาณา

ข้อ
๑๙ 
ถ้าคนหางานไม่ได้รับค่าจ้างตามที่กำหนดไว้ในสัญญาจ้างหรือไม่ได้งาน
ผู้รับอนุญาตจัดหางานเพื่อไปทำงานในต่างประเทศต้องจัดการให้คนหางานเดินทางกลับประทศไทยโดยเร็ว
และต้ออกค่าใช้จ่ายในการเดินทาง ค่าที่พัก ค่าอาหารและค่าใช้จ่ายอื่น ๆ
ที่จำเป็นให้แก่คนหางานจนกว่าคนหางานจะเดินทางกลับถึงภูมิลำเนาในประเทศไทย
ในกรณีที่ผู้รับอนุญาตจัดหางานเพื่อไปทำงานในต่างประเทศไม่อาจจัดการให้คนหางานเดินทางกลับประเทศไทยได้ตามวรรคหนึ่ง
ผู้รับอนุญาตจัดหางานเพื่อไปทำงานในต่างประเทศต้องแจ้งเป็นหนังสือให้สำนักงานทะเบียนจัดหางานกลางหรือสำนักงานแรงงานไทยในประเทศที่คนหางานเดินทางไปทำงานทราบโดยเร็ว
หากไม่มีสำนักงานแรงงานไทยในประเทศดังกล่าว ให้แจ้งเป็นหนังสือต่อสถานทูตไทยหรือสถานกงสุลไทยที่รับผิดชอบประเทศในเขตอาณา

ข้อ
๒๐ 
ในกรณีที่ผู้รับอนุญาตจัดหางานเพื่อไปทำงานในต่างประเทศไม่ปฏิบัติตามข้อ ๑๙
วรรคหนึ่ง หรือในกรณีที่มีเหตุตามข้อ ๑๙ วรรคสอง
ให้นายทะเบียนจัดหางานกลางจัดการให้คนหางานเดินทางกลับประเทศไทย
ค่าใช้จ่ายในการเดินทาง
ค่าที่พัก ค่าอาหาร และค่าใช้จ่ายอื่น ๆ
ที่จำเป็นที่นายทะเบียนจัดหางานกลางจัดการให้คนหางานเดินทางกลับประเทศไทยตามวรรคหนึ่งให้หักจากหลักประกันที่ผู้รับอนุญาตจัดหางานเพื่อไปทำงานในต่างประเทศวางไว้ตามข้อ
๗
เมื่อนายทะเบียนจัดหางานกลางได้หักค่าใช้จ่ายในการเดินทาง
ค่าที่พัก ค่าอาหาร และค่าใช้จ่ายอื่น ๆ ที่จำเป็นตามวรรคสองแล้ว
ให้แจ้งให้ผู้รับอนุญาตจัดหางานเพื่อไปทำงานในต่างประเทศทราบโดยเร็ว

ข้อ
๒๑ 
ในกรณีที่คนหางานไม่ได้รับค่าจ้างตามที่กำหนดไว้ในสัญญาจ้างหรือไม่ได้งาน
ผู้รับอนุญาตจัดหางานเพื่อไปทำงานในต่างประเทศต้องคืนเงินที่เรียกเก็บจากคนหางานให้แก่คนหางานตามหลักเกณฑ์
ดังต่อไปนี้
(๑)
ค่าบริการที่เรียกเก็บทั้งหมดและค่าพาหนะ
ในกรณีที่คนหางานไม่ได้รับค่าจ้างตามที่กำหนดไว้ในสัญญาจ้างและคนหางานไม่ประสงค์ที่จะทำงานนั้นหรือในกรณีที่คนหางานไม่ได้งาน
(๒)
ค่าบริการที่เรียกเก็บเป็นอัตราส่วนกับค่าจ้างที่คนหางานได้รับจริงในกรณีที่คนหางานไม่ได้รับค่าจ้างตามที่กำหนดไว้ในสัญญาจ้างและยังประสงค์จะทำงานนั้น
ในกรณีที่ผู้รับอนุญาตจัดหางานเพื่อไปทำงานในต่างประเทศไม่ยอมคืนค่าบริการและค่าพาหนะตามวรรคหนึ่ง
ให้นายทะเบียนจัดหางานกลางหักค่าบริการและค่าพาหนะดังกล่าวจากหลักประกันที่ผู้รับอนุญาตจัดหางานเพื่อไปทำงานในต่างประเทศวางไว้ตามข้อ
๗ คืนให้แก่คนหางาน
เมื่อนายทะเบียนจัดหางานกลางได้ดำเนินการตามวรรคสองแล้วให้แจ้งให้ผู้รับอนุญาตจัดหางานเพื่อไปทำงานในต่างประเทศทราบโดยเร็ว

ข้อ
๒๒  ในกรณีที่หลักประกันตามข้อ ๗
มีจำนวนลดลงเพราะถูกใช้จ่ายไปตามข้อ ๒๐ หรือข้อ ๒๑
ผู้รับอนุญาตจัดหางานเพื่อไปทำงานในต่างประเทศต้องนำเงินสดสัญญาค้ำประกันของธนาคาร
หรือพันธบัตรรัฐบาลไทย มาเพิ่มจนครบจำนวนภายในระยะเวลาที่นายทะเบียนจัดหางานกลางกำหนด

ข้อ
๒๓ 
ให้นายทะเบียนจัดหางานกลางคืนหลักประกันที่ผู้รับอนุญาตจัดหางานเพื่อไปทำงานในต่างประเทศได้วางไว้ตามข้อ
๗
แก่ผู้รับอนุญาตจัดหางานเพื่อไปทำงานในต่างประเทศภายในหนึ่งเดือนนับแต่วันที่ผู้รับอนุญาตจัดหางานเพื่อไปทำงานในต่างประเทศเลิกดำเนินกิจการจัดหางาน
ถูกเพิกถอนใบอนุญาตจัดหางานเพื่อไปทำงานในต่างประเทศหรือไม่ได้รับอนุญาตให้ต่ออายุใบอนุญาต
และผู้รับอนุญาตจัดหางานเพื่อไปทำงานในต่างประเทศได้แสดงหลักฐานต่อนายทะเบียนจัดหางานกลางว่าคนหางานที่อยู่ในความรับผิดชอบได้เดินทางกลับถึงภูมิลำเนาในประเทศไทยหมดทุกคนแล้ว
เว้นแต่การที่คนหางานมิได้เดินทางกลับประเทศไทยเป็นเพราะความผิดหรือความประสงค์ของคนหางานนั้น

ข้อ
๒๔ 
ผู้รับอนุญาตจัดหางานเพื่อไปทำงานในต่างประเทศผู้ใดประสงค์จะขอต่ออายุใบอนุญาต
ให้ยื่นคำขอก่อนใบอนุญาตสิ้นอายุพร้อมด้วยหลักฐานตามที่ระบุไว้ในแบบ จง. ๖ ข
ท้ายกฎกระทรวงนี้ สำหรับในกรุงเทพมหานครให้ยื่นคำขอต่อนายทะเบียนจัดหางานกลาง
ในจังหวัดอื่นให้ยื่นคำขอต่อนายทะเบียนจัดหางานประจำจังหวัดนั้น
เมื่อนายทะเบียนจัดหางานประจำจังหวัดได้รับคำขอตามวรรคหนึ่ง
ให้นายทะเบียนจัดหางานประจำจังหวัดพิจารณาให้ความเห็นว่าควรต่ออายุใบอนุญาตหรือไม่ควรต่ออายุใบอนุญาต
และส่งคำขอพร้อมทั้งความเห็นให้นายทะเบียนจัดหางานกลางเพื่อพิจารณาต่อไป
ให้นายทะเบียนจัดหางานกลางพิจารณาต่ออายุใบอนุญาตหรือมีหนังสือแจ้งคำสั่งไม่ต่ออายุใบอนุญาตพร้อมด้วยเหตุผลให้ผู้ยื่นคำขอทราบภายในสี่สิบห้าวันนับแต่วันที่ได้รับคำขอ
การต่ออายุใบอนุญาตจะแสดงไว้ในรายการท้ายใบอนุญาตนั้นหรือจะออกใบอนุญาตให้ใหม่ก็ได้
เพื่อประโยชน์แก่การดำเนินการตามข้อนี้
ให้ถือว่านายทะเบียนจัดหางานกลางเป็นนายทะเบียนจัดหางานประจำจังหวัดสำหรับกรุงเทพมหานคร

ข้อ
๒๕ 
ในการพิจารณาต่ออายุใบอนุญาตให้แก่ผู้รับอนุญาตจัดหางานเพื่อไปทำงานในต่างประเทศตามข้อ
๒๕ ให้นำความในข้อ ๖ มาใช้บังคับโดยอนุโลม

หมวด ๓
เบ็ดเตล็ด

ข้อ
๒๖ 
ผู้รับอนุญาตจัดหางานในประเทศหรือผู้รับอนุญาตจัดหางานเพื่อไปทำงานในต่างประเทศผู้ใดประสงค์จะขอต่ออายุใบคู่มือของตนหรือของลูกจ้างหรือของตัวแทนซึ่งปฏิบัติงานเกี่ยวกับการจัดหางานของตน
ให้ยื่นคำขอพร้อมด้วยหลักฐานตามที่ระบุไว้ในแบบ จง. ๗ ท้ายกฎกระทรวงนี้
สำหรับในกรุงเทพมหานครให้ยื่นคำขอต่อนายทะเบียนจัดหางานกลางในจังหวัดอื่นให้ยื่นคำขอต่อนายทะเบียนจัดหางานประจำจังหวัดนั้น
เมื่อนายทะเบียนได้รับคำขอตามวรรคหนึ่ง
ให้นายทะเบียนพิจารณาต่ออายุใบคู่มือหรือมีหนังสือแจ้งคำสั่งไม่ต่ออายุใบคู่มือพร้อมด้วยเหตุผล
ให้ผู้ยื่นคำขอทราบภายในสี่สิบห้าวันนับแต่วันที่ได้รับคำขอ
การต่ออายุใบคู่มือให้แสดงไว้ในด้านหลังใบคู่มือนั้น

ข้อ
๒๗ 
ผู้รับใบอนุญาตจัดหางานซึ่งได้ยื่นคำขอต่ออายุใบอนุญาตไว้แล้ว
ก่อนวันที่กฎกระทรวงนี้ใช้บังคับ
ให้ยื่นคำขอรับใบอนุญาตจัดหางานใหม่ตามกฎกระทรวงนี้ภายในหกสิบวันนับแต่วันที่กฎกระทรวงนี้ใช้บังคับ
และหากประสงค์จะขอรับใบอนุญาตจัดหางานเพื่อไปทำงานในต่างประเทศ
ต้องดำเนินการจัดหาหลักประกันและจัดให้มีทุนในการดำเนินการให้ครบถ้วนตามข้อ ๗
ดังต่อไปนี้
(๑)
ภายในหนึ่งร้อยยี่สิบวันนับแต่วันที่ได้รับอนุญาต ต้องนำเงินสด
สัญญาค้ำประกันของธนาคาร หรือพันธบัตรรัฐบาลไทย
เป็นจำนวนเงินไม่น้อยกว่าสองแสนห้าหมื่นบาทมาวางต่อนายทะเบียน
และต้องแสดงหลักทรัพย์หรือหลักฐานต่อนายทะเบียนดังต่อไปนี้
(ก)
ในกรณีที่เป็นบุคคลธรรมดา ต้องแสดงหลักทรัพย์ที่มีมูลค่าไม่น้อยกว่าห้าแสนบาท
(ข)
ในกรณีที่เป็นนิติบุคคล
ต้องแสดงหลักฐานว่านิติบุคคลนั้นมีทุนจดทะเบียนซึ่งชำระแล้วไม่น้อยกว่าห้าแสนบาท
(๒)
ภายในหนึ่งปีนับแต่วันที่กฎกระทรวงนี้ใช้บังคับ ต้องนำเงินสด
สัญญาค้ำประกันของธนาคาร
หรือพันธบัตรรัฐบาลไทยเป็นจำนวนเงินอีกไม่น้อยกว่าสองแสนห้าหมื่นบาทมาวางต่อนายทะเบียน
และต้องแสดงหลักทรัพย์หรือหลักฐานต่อนายทะเบียนดังต่อไปนี้
(ก)
ในกรณีเป็นบุคคลธรรมดา
ต้องแสดงหลักทรัพย์ที่มีมูลค่าเพิ่มขึ้นอีกเป็นเงินไม่น้อยกว่าหนึ่งล้านบาท
(ข)
ในกรณีที่เป็นนิติบุคคล
ต้องแสดงหลักฐานว่านิติบุคคลนั้นมีทุนจดทะเบียนซึ่งชำระแล้วรวมกันทั้งสิ้นไม่น้อยกว่าหนึ่งล้านบาท

ให้ไว้ ณ วันที่ ๒๑
มีนาคม พ.ศ. ๒๕๒๗
พลเอก สิทธิ  จิรโรจน์
รัฐมนตรีว่าการกระทรวงมหาดไทย

[เอกสารแนบท้าย]

๑.
คำขออนุญาตจัดหางานในประเทศ (แบบ จง. ๑ ก.)
๒.
คำขออนุญาตจัดหางานเพื่อไปทำงานในต่างประเทศ (แบบ. จง. ๑ ข.)
๓.
แบบสัญญาค้ำประกันของธนาคาร (แบบ จง. ๑ ค.)
๔.
ใบอนุญาตจัดหางานในประเทศ (แบบ จง. ๒ ก.)
๕.
ใบอนุญาตจัดหางานเพื่อไปทำงานในต่างประเทศ (แบบ จง. ๒ ข)
๖.
คำขอต่ออายุใบอนุญาตจัดหางานในประเทศ (แบบ จง. ๖ ก)
๗.
คำขอต่ออายุใบอนุญาตจัดหางานเพื่อไปทำงานในต่างประเทศ (แบบ จง. ๖ ข.)
๘.
คำขอต่ออายุใบคู่มือของผู้รับอนุญาตจัดหางาน (แบบ จง. ๗)

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้กฎกระทรวงฉบับนี้
คือ เนื่องจากปัจจุบันมีคนหางานซึ่งต้องการเดินทางไปทำงานในต่างประเทศ
และมีผู้ประกอบธุรกิจจัดหางานเพื่อส่งคนหางานไปทำงานต่างประเทศเป็นจำนวนมาก
ทำให้เกิดปัญหาต่าง ๆ เช่น มีการโฆษณาหลอกลวงคนหางานให้ไปสมัครงานโดยไม่มีงานให้ทำ
คนหางานที่เดินทางไปต่างประเทศแล้วไม่ได้งานตามที่ตกลงไว้
หรือคนหางานถูกทอดทิ้งในต่างประเทศ ซึ่งทำให้ได้รับความทุกข์ยาก เป็นต้น
และโดยที่หลักเกณฑ์ วิธีการ และเงื่อนไขในการขออนุญาต การอนุญาต
การขอต่ออายุใบอนุญาต การต่ออายุใบอนุญาตจัดหางาน การขอต่ออายุใบคู่มือ
และการต่ออายุใบคู่มือ ของผู้รับอนุญาตจัดหางานที่ใช้บังคับอยู่ในปัจจุบันยังไม่เหมาะสมและไม่สามารถควบคุมผู้รับอนุญาตจัดหางานและแก้ปัญหาเหล่านั้นได้
สมควรปรับปรุงหลักเกณฑ์ วิธีการ และเงื่อนไขดังกล่าว  จึงจำเป็นต้องออกกฎกระทรวงนี้

โชติกานต์/จัดทำ
๒๒ พฤษภาคม ๒๕๖๐

[๑] ราชกิจจานุเบกษา
เล่ม ๑๐๑/ตอนที่ ๓๗/ฉบับพิเศษ หน้า ๑๑/๒๒ มีนาคม ๒๕๒๗